題李知監野思亭
作者：劉才邵
朝代：宋

paragraphs: 秋風挾殘暑，秋日垂清光。
行行向城西，夾路紅蕖香。
松岡西北轉，中間水雲鄉。
小亭信佳哉，叢篁供晚凉。
月溪響環珮，古來隱城隍。
斜影分徑柳，依依已成行。
蕭然清思動，濶遠無邊傍。
公云方經始，從今闢幽荒。
豈惜草木富，簷宇日舒長。
此興不退轉，來效未易量。
更欲堅公意，留詩冀勿忘。